ประกาศคณะกรรมการนโยบายการร่วมลงทุนระหว่างรัฐและเอกชนเรื่อง รายละเอียดที่ต้องมีในรายงานการศึกษาและวิเคราะห์โครงการและหลักเกณฑ์และวิธีการในการนำความเห็นของหน่วยงานของรัฐและภาคเอกชนมาประกอบการพิจารณาจัดทำรายงานการศึกษาและวิเคราะห์โครงการพ.ศ. ๒๕๖๓ โดยที่เป็นการสมควรกำหนดรายละเอียดที่ต้องมีในรายงานการศึกษาและวิเคราะห์โครงการและหลักเกณฑ์และวิธีการในการนำความเห็นของหน่วยงานของรัฐและภาคเอกชน มาประกอบการพิจารณาจัดทำรายงานการศึกษาและวิเคราะห์โครงการอาศัยอำนาจตามความในมาตรา๒๐ (๘) และมาตรา ๒๒ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ คณะกรรมการนโยบายการร่วมลงทุนระหว่างรัฐและเอกชนออกประกาศไว้ ดังต่อไปนี้ข้อ ๑ ประกาศนี้เรียกว่า ประกาศคณะกรรมการนโยบายการร่วมลงทุนระหว่างรัฐและเอกชน เรื่อง รายละเอียดที่ต้องมีในรายงานการศึกษาและวิเคราะห์โครงการและหลักเกณฑ์และวิธีการในการนำความเห็นของหน่วยงานของรัฐและภาคเอกชน มาประกอบการพิจารณาจัดทำรายงานการศึกษาและวิเคราะห์โครงการพ.ศ. ๒๕๖๓ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในการเสนอโครงการที่จะให้มีการร่วมลงทุน หน่วยงานเจ้าของโครงการต้องจัดทำรายงานการศึกษาและวิเคราะห์โครงการซึ่งมีรายละเอียด ดังต่อไปนี้(๑) ความเป็นมาของโครงการโดยแสดงให้เห็นถึงการดำเนินงานที่ผ่านมาและการได้รับอนุมัติที่เกี่ยวข้องกับโครงการดังกล่าวหลักการและเหตุผลในการจัดทำโครงการ และความสอดคล้องกับแผนแม่บทภายใต้ยุทธศาสตร์ชาติแผนพัฒนาเศรษฐกิจและสังคมแห่งชาติ รวมถึงความสอดคล้องกับแผนการจัดทำโครงการร่วมลงทุน(๒) สาระสำคัญของโครงการ ซึ่งรวมถึง(ก) วัตถุประสงค์ และเป้าหมายของโครงการ(ข) ประโยชน์ที่ประชาชนได้รับจากโครงการ(ค) ขอบเขตของโครงการ ซึ่งอย่างน้อยต้องแสดงให้เห็นถึงที่ตั้งและลักษณะทางกายภาพของโครงการ (ง) ระยะเวลาของโครงการ(จ) ประมาณการต้นทุนและค่าใช้จ่ายในการดำเนินโครงการตลอดระยะเวลาของโครงการ(๓) ความพร้อมในการจัดทำและดำเนินโครงการที่แสดงให้เห็นถึงผลกระทบต่อความสำเร็จของโครงการซึ่งรวมถึง(ก) ความสอดคล้องและความพร้อมของโครงการอื่นที่มีอยู่ในปัจจุบันและที่จะเกิดขึ้นในอนาคตที่มีผลกระทบต่อความสำเร็จของโครงการ(ข) ความพร้อมในด้านการได้มาซึ่งกรรมสิทธิ์หรือสิทธิในการใช้ทรัพย์สินตลอดจนความเหมาะสมและข้อจำกัดของพื้นที่ ทั้งในด้านเทคนิคและกฎหมาย(ค) ความพร้อมในการลดหรือแก้ไขผลกระทบต่อประชาชนจากการดำเนินโครงการ(ง) กฎหมาย กฎ ระเบียบ ข้อบังคับ ประกาศ หรือคำสั่งที่ส่งผลกระทบต่อความสำเร็จของโครงการ(๔) ความเป็นไปได้ของโครงการโดยอธิบายความเป็นไปได้ของโครงการในด้านต่าง ๆ ซึ่งอย่างน้อยต้องประกอบด้วย(ก) ด้านพาณิชย์ โดยจะต้องแสดงภาพรวมและการวิเคราะห์สภาพอุตสาหกรรมที่เกี่ยวข้องอุปสงค์และอุปทานของโครงการ การกำหนดอัตราค่าบริการ(ข) ด้านเทคนิค โดยจะต้องแสดงลักษณะทางกายภาพและทางวิศวกรรมและวิธีการทางเทคนิคที่ใช้ในการออกแบบ การก่อสร้าง การดำเนินงานและความปลอดภัย เช่นความเหมาะสมกับสภาพที่ดิน สภาพอากาศ แนวเขตทาง รวมถึงการรองรับความต้องการของผู้ใช้งานการเชื่อมต่อ และการใช้งานร่วมกัน เป็นต้น(ค) ด้านเทคโนโลยี โดยจะต้องแสดงทางเลือกด้านเทคโนโลยีจากปัจจัยต่างๆ เช่น ความสอดคล้องกับวัตถุประสงค์และเป้าหมายของโครงการ ความน่าเชื่อถือของเทคโนโลยีต้นทุนและค่าใช้จ่ายในการดำเนินงานและการบำรุงรักษา การผูกขาดทางเทคโนโลยี เป็นต้น(ง) ด้านสิ่งแวดล้อม โดยจะต้องแสดงผลกระทบการจัดการผลกระทบ และต้นทุนในการจัดการผลกระทบทั้งด้านการเงินและไม่ใช่ด้านการเงิน รวมทั้งระยะเวลาในการดำเนินการดังกล่าว(จ) ด้านกฎหมาย โดยจะต้องแสดงกฎหมาย กฎ ระเบียบข้อบังคับ ประกาศ หรือคำสั่งที่เกี่ยวข้องกับการดำเนินโครงการผลกระทบ และมาตรการบริหารจัดการผลกระทบดังกล่าว(ฉ) ด้านการเงิน โดยจะต้องแสดงประมาณการรายได้ต้นทุนและค่าใช้จ่ายในการดำเนินโครงการ ประมาณการผลตอบแทนทางการเงินของโครงการ การวิเคราะห์ความอ่อนไหวต่อตัวแปรที่สำคัญ (Sensitivity Analysis) และการทดสอบภาวะวิกฤต(Stress Test)(ช) ด้านเศรษฐศาสตร์ โดยจะต้องแสดงประมาณการผลตอบแทนและต้นทุนทางเศรษฐศาสตร์ทั้งทางตรงและทางอ้อมที่เกิดขึ้นจากการดำเนินโครงการในการศึกษาและวิเคราะห์ความเป็นไปได้ของโครงการให้หน่วยงานเจ้าของโครงการระบุสมมติฐานและแหล่งข้อมูลอ้างอิงด้วย(๕) ความเสี่ยงของโครงการ รวมถึงการระบุความเสี่ยงโอกาสที่จะเกิดความเสี่ยง ผลกระทบในกรณีที่เกิดความเสี่ยงขึ้น และวิธีบริหารจัดการความเสี่ยงในด้านต่างๆ ซึ่งรวมถึง(ก) ความเสี่ยงที่เกิดขึ้นในช่วงก่อนการก่อสร้างและระหว่างการก่อสร้างเช่น ความเสี่ยงด้านพื้นที่ที่ใช้สำหรับโครงการความเสี่ยงด้านการส่งมอบพื้นที่ที่ใช้สำหรับโครงการ ความเสี่ยงด้านการออกแบบและความเสี่ยงด้านการก่อสร้าง เป็นต้น(ข) ความเสี่ยงที่เกิดขึ้นในช่วงการดำเนินงานเช่น ความเสี่ยงในการดำเนินงานและบำรุงรักษาโครงการ ความเสี่ยงในการเชื่อมต่อกับโครงการอื่นเป็นต้น(ค) ความเสี่ยงอื่น ๆ เช่น ความเสี่ยงด้านสิ่งแวดล้อมความเสี่ยงด้านพาณิชย์ ความเสี่ยงด้านการเงิน ความเสี่ยงด้านเศรษฐกิจ ความเสี่ยงด้านกฎหมายความเสี่ยงด้านการเมือง ความเสี่ยงจากเหตุสุดวิสัย ความเสี่ยงเฉพาะของโครงการ เป็นต้น(๖) ทางเลือกและรูปแบบการร่วมลงทุนระหว่างรัฐและเอกชนซึ่งรวมถึง(ก) การจัดสรรหน้าที่และความรับผิดชอบของรัฐและเอกชนในการดำเนินโครงการตลอดระยะเวลาของสัญญาร่วมลงทุนตั้งแต่การจัดหาแหล่งเงินทุน การออกแบบ การจัดหาพื้นที่ในการดำเนินโครงการการก่อสร้าง การดำเนินงาน การบำรุงรักษา และการลงทุนเพิ่มเติมในอนาคต รวมทั้งการกำหนดผลผลิต(Output Specification) และระดับในการบริการ (Level of Service) ที่เอกชนจะต้องส่งมอบ โดยคำนึงถึงสิทธิและประโยชน์ของผู้รับบริการจากโครงการ(ข) ระยะเวลาของสัญญาร่วมลงทุน(ค) กรรมสิทธิ์ในทรัพย์สินของโครงการตลอดระยะเวลาของสัญญาร่วมลงทุน(ง) การจัดสรรความเสี่ยงและผลประโยชน์ตอบแทนให้แก่เอกชนอย่างเป็นธรรมโดยคำนึงถึงความสำเร็จของโครงการและความคุ้มค่าในการดำเนินโครงการ(จ) การประมาณการรายได้ ต้นทุนและค่าใช้จ่ายและผลตอบแทนทางการเงินของรัฐและเอกชนในแต่ละทางเลือกรูปแบบการร่วมลงทุนระหว่างรัฐและเอกชนเปรียบเทียบกับกรณีรัฐดำเนินการเองเพื่อแสดงต้นทุนและความคุ้มค่าในการดำเนินโครงการ(ฉ) ในกรณีหน่วยงานเจ้าของโครงการเห็นว่ามีความจำเป็นต้องกำหนดมาตรการสนับสนุนเพื่อให้โครงการบรรลุวัตถุประสงค์ให้หน่วยงานเจ้าของโครงการระบุรายละเอียดของมาตรการสนับสนุน พร้อมทั้งเหตุผลและความจำเป็นในการสนับสนุนดังกล่าวและความเห็นของหน่วยงานของรัฐที่เกี่ยวข้องกับมาตรการสนับสนุนดังกล่าวโดยในกรณีที่มาตรการสนับสนุนใดจะต้องมีการใช้จ่ายงบประมาณรายจ่ายของแผ่นดิน งบประมาณของหน่วยงานเจ้าของโครงการหรือจะต้องมีการก่อหนี้โดยการกู้หรือการค้ำประกันโดยกระทรวงการคลังเพื่อใช้จ่ายในการให้การสนับสนุนแก่โครงการดังกล่าว ให้หน่วยงานเจ้าของโครงการคำนึงถึงการรักษาวินัยการเงินการคลังของรัฐด้วยในการศึกษาและวิเคราะห์ทางเลือกและรูปแบบการร่วมลงทุนระหว่างรัฐและเอกชน ให้หน่วยงานเจ้าของโครงการคำนึงถึงการใช้ความรู้ความสามารถ ความเชี่ยวชาญ และนวัตกรรมของเอกชนในการให้บริการสาธารณะของโครงการ และการถ่ายทอดความรู้ความสามารถ และความเชี่ยวชาญไปยังหน่วยงานและบุคลากรของภาครัฐด้วย(๗) การวิเคราะห์ผลกระทบจากการดำเนินโครงการต่อฐานะการเงินของหน่วยงานเจ้าของโครงการพร้อมทั้งแสดงแหล่งเงินที่ใช้ในการดำเนินโครงการเพื่อแสดงให้เห็นถึงความสามารถในการดำเนินโครงการ(๘) ความพร้อมของหน่วยงานของรัฐที่เกี่ยวข้องกับการจัดทำและดำเนินโครงการรวมถึงความเห็นของหน่วยงานของรัฐที่เกี่ยวข้อง ปัญหาหรืออุปสรรคที่อาจกระทบต่อความสำเร็จของโครงการพร้อมทั้งแนวทางในการแก้ไขปัญหาหรืออุปสรรคดังกล่าว(๙) ผลการรับฟังความคิดเห็นของภาคเอกชนที่เกี่ยวข้องโดยในการนำความเห็นของภาคเอกชน มาประกอบการพิจารณาจัดทำรายงานการศึกษาและวิเคราะห์โครงการให้หน่วยงานเจ้าของโครงการดำเนินการตามประกาศคณะกรรมการนโยบายการร่วมลงทุนระหว่างรัฐและเอกชนเรื่อง หลักเกณฑ์และวิธีการรับฟังความคิดเห็นของภาคเอกชน พ.ศ. ๒๕๖๓(๑๐) ในกรณีที่ปรากฏในชั้นการศึกษาและวิเคราะห์โครงการว่าไม่ควรใช้วิธีการคัดเลือกเอกชนโดยวิธีประมูล ให้หน่วยงานเจ้าของโครงการระบุเหตุผลและความจำเป็น ข้อดีและข้อเสีย และประโยชน์ที่ภาครัฐและประชาชนจะได้รับด้วย(๑๑) รายละเอียดอื่น ๆ ที่หน่วยงานเจ้าของโครงการเห็นว่าเกี่ยวข้องและจะเป็นประโยชน์ต่อการพิจารณาให้ความเห็นชอบหลักการของโครงการของคณะกรรมการในการนำความเห็นของหน่วยงานของรัฐมาประกอบการพิจารณาจัดทำรายงานการศึกษาและวิเคราะห์โครงการตาม (๖) (ฉ) และ (๘) ให้หน่วยงานเจ้าของโครงการหารือร่วมกับหน่วยงานที่เกี่ยวข้องหรือขอให้หน่วยงานที่เกี่ยวข้องจัดส่งความเห็นให้หน่วยงานเจ้าของโครงการตามที่หน่วยงานเจ้าของโครงการเห็นสมควรเพื่อให้หลักการของโครงการ และรายงานการศึกษาและวิเคราะห์โครงการมีความครบถ้วนทั้งนี้ หากหน่วยงานเจ้าของโครงการไม่สามารถกำหนดรายละเอียดข้างต้นในส่วนใดในรายงานการศึกษาและวิเคราะห์โครงการให้ระบุเหตุผลของการไม่สามารถดำเนินการนั้นไว้ในรายงานการศึกษาและวิเคราะห์โครงการด้วยประกาศ ณวันที่ ๒๘ พฤษภาคม พ.ศ. ๒๕๖๓สมคิด จาตุศรีพิทักษ์รองนายกรัฐมนตรีประธานกรรมการนโยบายการร่วมลงทุนระหว่างรัฐและเอกชนชญานิศ/ธนบดี/จัดทำ๑๔ สิงหาคม ๒๕๖๓สุภาทิพย์/ตรวจ๒๔ สิงหาคม ๒๕๖๓[๑] ราชกิจจานุเบกษาเล่ม ๑๓๗/ตอนพิเศษ ๑๓๘ ง/หน้า ๒๑/๑๒ มิถุนายน ๒๕๖๓